ddrg/super_eurlex huggingface dataset:
DA Den Europæiske Unions Tidende CE 84/24

(2004/C 84 E/0026)

SKRIFTLIG FORESPØRGSEL E-2449/03

af Georges Berthu (NI) til Kommissionen

(23. juli 2003)

Om: Bevarelse af hække

Det er meget ofte i samfundets interesse at bevare hække, idet de blandt andet beskytter biodiversiteten og bremser vandstrømme og jorderosion. I Frankrig yder departementerne nu støtte til genbeplantning.

Men ud over beplantning er der spørgsmålet om vedligeholdelse, som i dag er en form for gratis tjeneste, som landbrugeren gør samfundet.

Mener Kommissionen, at det ville være muligt at godtgøre denne opgave gennem støtte til den årlige vedligeholdelse af hække?

Svar afgivet på Kommissionens vegne af Franz Fischler

(12. september 2003)

Blandt foranstaltningerne i den nationale plan for udvikling af Frankrigs landdistrikter figurerer forbedring af landbrugsmiljøet. Planen indeholder en fortegnelse over foranstaltninger til dette formål, som hver enkelt region kan vælge at iværksætte. Beplantning med samt genetablering og vedligeholdelse af hække indgår i fortegnelsen over foranstaltninger, der kan få EU-støtte. Der eksisterer således allerede muligheder for at få støtte til vedligeholdelse af hække.
DA Den Europæiske Unions Tidende CE 84/222

(2004/C 84 E/0266)

SKRIFTLIG FORESPØRGSEL E-3123/03

af Olivier Dupuis (NI) til Rådet

(22. oktober 2003)

Om: Udvisning af tjetjenere

En tjetjensk mor og hendes to børn på seks og syv år, der ankom til lufthavnen i Roissy den 2. oktober 2003, blev udvist til Moskva den 12. oktober 2003. Ifølge avisen Libération havde denne kvinde, hvis mand var blevet kidnappet af hætteklædte mænd, foretrukket at flygte fra Grozny efter at have modtaget trusler, fordi hun søgte efter sin mand. De franske myndigheder »anså ansøgningen (om asyl) for at være ubegrundet«, idet moderen »ikke kunne identificere de mænd, der havde kidnappet hendes mand«! I Bruxelles har de belgiske myndigheder afslået vicedirektør for avisen »The Chechen Times« Said-Magomed Khachukaevs asylansøgning og mandag den 13. oktober 2003 ifølge visse kilder udvist ham til Tyskland og ifølge andre til Moskva.

Har Rådet kendskab til udvisninger med tjetjenske borgere som ofre, navnlig Said-Magomed Khachukaev samt moderen og de to børn, der blev omtalt i Libération? Har Rådet en — selv vag — formodning om, hvad disse tjetjenere, der er udvist til Rusland, risikerer? Vil Rådet vedtage en fælles holdning, hvori medlemsstaterne forpligter sig til ikke at udvise tjetjenske flygtninge, så længe de russiske myndigheder ikke udviser et minimum af respekt for de grundlæggende rettigheder i Tjetjenien? Hvilke initiativer agter Rådet i øvrigt at tage for at skaffe de nødvendige midler til indsamling af »nærmere oplysninger om … bortførelse af civile« (se Rådets svar på skriftlig forespørgsel E-0748/03 (1) )? Mener Rådet ikke, at de 15 medlemslandes og de 10 kandidatlandes ambassader, Kommissionens delegation i Moskva og organisationer såsom Amnesty International, Memorial, Human Rights Watch og Médecins du Monde kunne levere udtømmende oplysninger om bortførelse af civile og mere generelt om de meget alvorlige krænkelser af menneskerettighederne i Tjetjenien?

Svar

(9. marts 2004)

Rådet skal gøre det ærede medlem opmærksom på, at det ikke har kompetence til at intervenere i individuelle asylansøgningssager i medlemsstaterne.

Med hensyn til at vedtage en fælles holdning som nævnt i forespørgslen kan Rådet oplyse over for det ærede medlem, at der ikke på nuværende tidspunkt er planer herom.

Endelig opfordrer Rådet det ærede medlem til, at det sidste spørgsmål vedrørende udtømmende oplysninger om bortførelse af civile bliver stillet direkte til de relevante myndigheder.

(1) EUT C 51 E af 26.2.2004, s. 48.
DA Den Europæiske Unions Tidende CE 84/234

(2004/C 84 E/0277)

SKRIFTLIG FORESPØRGSEL E-3349/03

af Koenraad Dillen (NI) til Rådet

(13. november 2003)

Om: Meningsmålingen Eurobarometer

Meningsmålingen Eurobarometer i oktober 2003, som blev udført efter anmodning fra Kommissionen, og hvis emne var »Irak og verdensfreden«, viser, at 59 % af europæerne ser staten Israel som en trussel mod verdensfreden. Meningsmålingen blev gennemført af instituttet EOS Gallup Europe. Da resultaterne blev bekendtgjort, distancerede Rådet sig via den italienske udenrigsminister Frattini sig fra denne meningsmåling (»Le Figaro« fra tirsdag den 4. november 2003).

Er der her tale om uenighed mellem Rådet og Kommissionen? Hvorfor taler Rådet som et led i denne undersøgelse om et »forkert signal«, som blev givet af Kommissionen? Har Rådet og Kommissionen ført nogen som helst drøftelser herom?

Hvilket standpunkt indtager Rådet konkret i spørgsmålet, således som det blev stillet i meningsmålingen, om, hvorvidt »Israel er en trussel mod verdensfreden«?

Er dette første gang, at Rådet distancerer sig fra en meningsmåling, som er blevet udført efter anmodning fra Kommissionen? I benægtende fald hvornår var dette også tilfældet?

Er Rådet i denne forbindelse enig med den israelske ambassadør i Italien, som mener, at en sådan uansvarlig meningsmåling gør det vanskeligt for Europa at spille en rolle i fredsprocessen i Mellemøsten?

Hvilke skridt agter Rådet at tage over for de israelske myndigheder for at svække det eventuelt negative billede af Europa, som kan opstå blandt den israelske befolkning som følge af denne undersøgelse?

Svar

(9. marts 2004)

1. Den Eurobarometer-meningsmåling, som det ærede parlamentsmedlem henviser til, er blevet gennemført på foranledning af Europa-Kommissionen, som allerede har forklaret, hvorledes den forholder sig til resultatet. Rådet har ikke udtalt sig specielt om denne meningsmåling.

2. Rådet er imidlertid opmærksomt på Israels rolle i fredsprocessen i Mellemøsten. EU's særlige forventninger til Israel i denne sammenhæng og bevæggrundene dertil blev taget op i Associeringsrådet EU-Israel den 18. november. De blev udtrykkeligt anført i den erklæring, som EU havde udarbejdet til lejligheden med henblik på at give et komplet og gennemsigtigt billede af EU's holdning, også over for den israelske befolkning.

3. Rådet kan ikke se, at meningsmålingen kan få nogen direkte konsekvenser for EU's rolle i fredsprocessen i Mellemøsten. Rådet vil fortsat føre en afbalanceret politik for at fremme fred i Mellemøsten på grundlag af kvartettens køreplan og er sikker på, at denne politik også vil vinde genklang i den israelske offentlighed.
DA Den Europæiske Unions Tidende CE 78/90

(2004/C 78 E/0089)

SKRIFTLIG FORESPØRGSEL E-2197/03

af Bart Staes (Verts/ALE) til Kommissionen

(2. juli 2003)

Om: Transport af kvæg — resultater af CATRA-undersøgelsen

I sin meddelelse IP/03/854 lader Kommissionen forstå, at der i undersøgelsesprojektet CATRA fremsættes henstillinger om transport af kvæg (over lange afstande).

Ifølge resultaterne af undersøgelsen udsættes dyrene for den største stresspåvirkning under lastning og losning. Derfor bør udformningen af køretøjer til kvægtransport forbedres og tilpasses. Samtidig tales der i undersøgelsen om tilpasning af opstaldningsfaciliteternes udformning.

Hvilke konkrete foranstaltninger vil Kommissionen iværksætte på dette område ikke mindst for at højne kvaliteten af kødet — som anført i meddelelsen —, men også for at sikre, at transporten afvikles på de for dyrene bedst mulige vilkår?

Svar afgivet på Kommissionens vegne af David Byrne

(4. august 2003)

Kommissionen vedtog den 16. juli 2003 et forslag til en retsakt om beskyttelse af dyr under transport. Kommissionen har bygget sine politiske forslag på et solidt grundlag af videnskabelig rådgivning, og der er i denne forbindelse opnået værdifuld viden via de seneste resultater af det EU-finansierede undersøgelses-projekt om kvægtransport (CATRA). Desuden er emnet blevet belyst ved en udtalelse fra Den Videnskabelige Komité for Dyrs Sundhed og Trivsel og resultaterne af en bred høring af interesserede parter og offentligheden.

Retsaktsforslaget tager alle disse forskellige elementer med i betragtning for at forbedre beskyttelsen af dyr under transport. Kommissionens forslag omfatter bl.a. lastning og losning, håndteringsfaciliteter, køretøjs-standarder og medarbejderuddannelse. Efter Kommissionens opfattelse er en trinvis gennemførelse den bedste metode til at sikre reelle forbedringer i dyrevelfærden på kort til mellemlang sigt. Derfor sigter Kommissionens forslag mod at sikre, at de høje standarder, som de videnskabelige rådgivere har anbefalet, gennemføres ved at opstille hensigtsmæssige lovinstrumenter, som letter en bedre kontrol og håndhævelse hos de nationale kompetente myndigheder.
1.

Ifølge Kommissionens procedurer for denne gavebistandskontrakt skal projektregnskaberne revideres årligt. Revisionsfirmaet skal være et uafhængigt organ, ikke en intern afdeling i byforvaltningen. Schelklingen opfordres til at oplyse Kommissionen om den planlagte ændring (herunder navn og adresse på afløseren), inden der rekrutteres et nyt revisionsfirma.
DA Den Europæiske Unions Tidende CE 78/842

(2004/C 78 E/0895)

SKRIFTLIG FORESPØRGSEL E-3644/03

af Salvador Jové Peres (GUE/NGL) til Kommissionen

(9. december 2003)

Om: Reform af den fælles markedsordning for olivenolie

Siden støtten til produktionen af spiseoliven blev taget i anvendelse, er produktionen i EU-15 steget med henved 70 %. Eftersom der ikke er noget overskud, og det ikke er sandsynligt, at forbruget er steget så meget, er den mest plausible forklaring, at indførelsen af støtte til produktionen har forbedret gennemsigtigheden på markedet for spiseoliven i betydelig grad.

Hvilken risiko vurderer Kommissionen at der er for, at gennemsigtigheden på markedet for spiseoliven og olivenolie forringes, hvis der sker en afkobling fra produktionen? Hvordan vurderer Kommissionen på samme baggrund risikoen for, at kvaliteten på olivenolie forringes, og for at der skal dukke olivenolie af tvivlsom oprindelse op?

Svar afgivet på Kommissionens vegne af Franz Fischler

(22. januar 2004)

Kommissionen mener ikke, at der udelukkende kan ydes støtte med den begrundelse, at kontrollen med støtten gør det lettere at føre statistik over produktionen og at kontrollere det pågældende produkts kvalitet.

Kommissionen vil fortsat bestræbe sig på at forbedre gennemsigtigheden på markedet for olivenolie og at bekæmpe kvalitetsbedrageri på grundlag af de allerede eksisterende instrumenter, bla. de normer og kvalitets- og ægthedsanalyser, der er fastlagt af EU, og som kontrolleres af medlemsstaterne (i påkommende tilfælde af de nationale bedrageribekæmpelsesmyndigheder) i henhold til nationale bestemmelser, som skal meddeles Kommissionen. Denne fremgangsmåde gør det muligt at kontrollere olien fra produktionsstadiet til afsætningen i detailleddet.

Endvidere vil Kommissionen foreslå, at aktivitetsprogrammerne for sektorens erhvervsorganisationer styrkes og at disse organisationer opfordres til at tage sig af spørgsmål om sporing, garanti og kontrol for så vidt angår olivenolie og spiseoliven, der bringes i handelen.
Når toldmyndigheder i en medlemsstat lader flyttegods fra et tredjeland overgå til fri omsætning i Fællesskabet afgiftsfrit og momsfrit, anvender de bestemmelser baseret på to forskellige retskilder. Fritagelsen for den fælles toldtarifs afgifter er baseret på artikel 2 til 10 i Rådets forordning (EØF) nr. 918/83 (2), mens fritagelsen for moms er baseret på den nationale lovgivning, der gennemfører artikel 14 i Rådets direktiv 77/388/EØF (3), og artikel 2 til 10 i Rådets direktiv 83/181/EØF (4).

Kommissionen anførte i sit svar på den skriftlige forespørgsel E-0243/02 fremsat af Karla Peijs (5) principperne for toldbehandling af dette flyttegods og lod forstå, at artikel 128 i Rådets forordning (EØF) nr. 918/83 ikke gælder denne import.

Artikel 128 gælder kun varer, der skal anvendes til et bestemt formål af modtageren, dvs. klarereren, for at opnå en særlig afgiftsfritagelse. Ifølge begrænsningerne i artikel 7, stk. 1, i forordning (EØF) nr. 918/83 for så vidt angår flyttegods, kræves det dog kun, at klarereren forbliver den ubegrænsede ejer af flyttegodset i en periode på 12 måneder. Inden for denne periode kan klarereren anvende disse ejendele nøjagtigt som han vil. Han kan f.eks. bruge dem til at møblere sit nye hjem eller opmagasinere dem på flyttefirmaets område. Det er under disse omstændigheder ikke Kommissionens opfattelse, at begrænsningen i artikel 7, stk. 1, medfører en forpligtelse til at anvende varerne til et bestemt formål som påkrævet i henhold til artikel 128. Kommissionen fortolker begrænsningen som et forbud mod at lade varerne overgå til handel på linje med begrænsningerne i artikel 29 (forsendelser sendt af en privatperson til en anden privatperson) eller i artikel 45 (varer indført i rejsendes personlige bagage i ikke-erhvervsmæssig øjemed) i forordning (EØF) nr. 918/83.

Da bestemmelserne i artikel 2 til 10 i Rådets direktiv 83/181/EØF næsten er identiske med samme artikler i forordning (EØF) nr. 918/83, bør medlemsstaternes momslovgivning ligne Fællesskabets toldregler for flyttegods. Det er op til de nationale told- og skattemyndigheders skøn, hvordan de vil sikre, at klarereren overholder begrænsningerne i artikel 7, stk. 1, i forordning (EØF) nr. 918/83 og den tilsvarende bestemmelse i den nationale momslovgivning. Den metode, der anvendes til at sikre, at bestemmelsernes overholdes, bør dog ikke give klarereren ekstra omkostninger og bør ikke adskille sig væsentligt fra de metoder, der er anvendt i eksemplerne i forrige afsnit.
DA Den Europæiske Unions Tidende CE 78/681

(2004/C 78 E/0725)

SKRIFTLIG FORESPØRGSEL E-4001/03

af Stavros Xarchakos (PPE-DE) til Kommissionen

(7. januar 2004)

Om: Overflytning af studerende

Tusindvis af EU-borgere studerer ved universiteter, der ligger uden for de lande, hvor de er statsborgere. Disse universiteter er statslige, befinder sig i eller uden for Den Europæiske Union og er selvfølgelig anerkendte af myndighederne i de stater, hvor de har hjemsted.

Ville det være uforeneligt med fællesskabslovgivningen at indføre en ordning i en EU-medlemsstat, der giver studerende, der læser ved disse universiteter, mulighed for at blive overflyttet til universiteter i det land, som de er statsborgere i (naturligvis på visse betingelser, såsom f.eks. hvis de har udmærket sig i de kurser, som de har fulgt i løbet af de første to studieår m.m.)?

Svar afgivet på Kommissionens vegne af Viviane Reding

(2. februar 2004)

Det ærede parlamentsmedlems forespørgsel vedrører medlemsstaternes opbygning af uddannelsessystemerne. I EF-traktatens artikel 149 hedder det, at Fællesskabet udviser fuld respekt for medlemsstaternes ansvar for undervisningsindholdet og opbygningen af uddannelsessystemerne. Derfor falder forespørgslen uden for Fællesskabets kompetenceområde.

Bologna-processen, som vedrører oprettelse af et europæisk område for videregående uddannelser, indebærer en række reformer (2 uddannelsesforløb, gennemsigtighedsinstrumenter, kvalitetsforbedring) med henblik på at gøre udbuddet af videregående uddannelser lettere forståeligt og mere attraktivt.

Bologna-reformerne sætter de kompetente myndigheder (ministerier, universiteter, etc.) i stand til at fremme eksamensbevisers gennemskuelighed og anerkendelse. De endelige beslutninger træffes fortsat af myndighederne.
DA Den Europæiske Unions Tidende CE 84/132

(2004/C 84 E/0169)

SKRIFTLIG FORESPØRGSEL E-4021/03

af Ilda Figueiredo (GUE/NGL) til Kommissionen

(9. januar 2004)

Om: Støtte til forskning i Portugal

Den operationelle plan for videnskab, teknologi og innovation er den vigtigste kilde for finansiering af forsknings- og udviklingsprojekter i Portugal, og halvdelen af disse midler kommer fra EU.

De portugisiske institutioner og centre, som er afhængige af regelmæssig modtagelse af støtte til udvikling af forsknings- og udviklingsvirksomhed, står derfor i en meget vanskelig situation, fordi de ikke har modtaget overførsler fra fællesskabsbudgetterne.

På baggrund af den alvorlige situation og det meget store behov for forskningsprojekter i Portugal bedes Kommissionen oplyse følgende:

1. Hvilken forsknings- og udviklingsstøtte har Portugal fået tildelt inden for rammerne af tredje EF-støtteramme og de eksisterende EF-programmer?

2. Er bevillingsoverførslerne forsinkede? I givet fald med hvilken begrundelse?

3. Hvilke foranstaltninger overvejes det at træffe for at støtte forsknings- og investeringsprojekter på dette område i Portugal?

Svar afgivet på Kommissionens vegne af Michel Barnier

(2. marts 2004)

Inden for den tredje EF-støtteramme ydes der hovedsageligt støtte til forskning og udvikling i Portugal under det operationelle program for videnskab, teknologi og innovation, og i mindre grad under det operationelle program for informationssamfundet.

Efter at nationale og EF-revisioner påviste visse uregelmæssigheder i forvaltningen af det operationelle program for videnskab, teknologi og innovation, har de portugisiske myndigheder besluttet at suspendere attesteringen af betalinger, der under dette program skal forelægges Kommissionen, indtil der er truffet passende korrigerende foranstaltninger.

Da forskning er af stor betydning for den regionale udvikling, drøfter de portugisiske myndigheder og Kommissionen — som led i midtvejsevalueringen af den portugisiske EF-støtteramme — i øjeblikket eventuelle ændringer, der skal styrke de innovative aspekter af den tredje EF-støtteramme.

Uden for den tredje EF-støtteramme kan F&U også finansieres gennem rammeprogrammer for forskning og teknologisk udvikling. Midlerne til rammeprogrammerne bliver ikke tildelt medlemsstaterne, men bevilges på grundlag af udbud.
at den internationale kommission: a) tager Europa-Kommissionens forslag om retningslinjer for transeuropæiske netværk, herunder det i begrundelsen understregede behov for at netværket overholder EU's miljølovgivning, såsom vandrammedirektivet, ad notam b) understreger, at hvert enkelt projekt skal underlægges en overordnet integreret miljøvurdering, og være i overensstemmelse med vandrammedirektivet, herunder ikke-forringelsesprincippet c) opfordrer de kontraherende parter til at indgå i en dialog med deres kompetente transportministerier og sikre, at der opnås enighed om ovenstående.
DA Den Europæiske Unions Tidende CE 88/393

(2004/C 88 E/0399)

SKRIFTLIG FORESPØRGSEL E-2231/03

af Bill Newton Dunn (ELDR) til Kommissionen

(3. juli 2003)

Om: Krænkelse af menneskerettighederne Burma

Kommissionen er uden tvivl bekendt med de krænkelser af menneskerettighederne, der fortsat finder sted i Burma, navnlig i forbindelse med tilbageholdelsen af Aung San Suu Kyi.

Har Kommissionen

1. foretaget henvendelser til Den burmesiske regering?

2. andre planer om at forsøge at forbedre denne forfærdelige situation?

Svar afgivet på Kommissionens vegne af Christopher Patten

(31. juli 2003)

Kommissionen og medlemsstaterne har gentagne gange krævet øjeblikkelig løsladelse af Daw Aung San Suu Kyi og NLD's (Nationalforbundet for Demokrati) arresterede medarbejdere og tilhængere samt genåbning af NLD's kontorer i hele landet og alle universiteter i Burma/Myanmar.

Den 16. juni 2003 besluttede EU ligeledes straks at gennemføre de skærpede sanktioner, der er særligt rettet mod de militære ledere og deres tilhængere. Oprindeligt skulle sanktionerne træde i kraft senest den 29. oktober 2003 ifølge den fælles holdning om Burma/Myanmar (2003/297/FUSP) af 28. april 2003 (1).

EU har desuden intensiveret drøftelserne om situationen i Burma/Myanmar med sine samtalepartnere i Asien for at opfordre dem til at udnytte deres indflydelse over for den burmesiske regering til at løslade Aung San Suu Kyi og støtte udviklingen inden for god regeringsførelse og økonomiske reformer. Den 17. juni 2003 rettede Sammenslutningen af Stater i Sydøstasien (ASEAN) en hidtil uhørt formaning til Burma/Myanmar om »en fredelig overgang til demokrati«.

Kommissionen vil fortsat være i kontakt med alle EU's samtalepartnere for at sikre, at det øgede internationale pres medfører, at den burmesiske regering løslader Daw Aung San Suu Kyi og alle hendes tilhængere og tager klare skridt til national forsoning og tilbagevenden til demokrati.

(1) EFT L 106 af 29.4.2003.
DA Den Europæiske Unions Tidende CE 84/87

(2004/C 84 E/0101)

SKRIFTLIG FORESPØRGSEL E-3706/03

af Roberta Angelilli (UEN) til Kommissionen

(10. december 2003)

Om: Opdatering af situationen med hensyn til midlerne fra Altener II-programmet til Carrara Kommune

Under henvisning til den tidligere forespørgsel E-0962/03 (1), hvori Kommissionen blev anmodet om at oplyse, om Carrara Kommune havde forelagt projekter og fået bevilget støtte fra Altener II-programmet, svarede Kommissionen, at der ikke var indgivet forslag.

Kan Kommissionen give oplysninger om eventuelle projekter, der er forelagt efter datoen for dens svar (den 25. april 2003)?

(1) EUT C 268 E af 7.11.2003, s. 169.
DA Den Europæiske Unions Tidende CE 78/573

(2004/C 78 E/0607)

SKRIFTLIG FORESPØRGSEL P-3522/03

af Elly Plooij-van Gorsel (ELDR) til Kommissionen

(19. november 2003)

Om: Særlige importafgifter i Folkerepublikken Kina for fotoprodukter

I marts 2003 stillede jeg en skriftlig forespørgsel til Kommissionen om de importafgifter, som Folkerepublikken Kina anvender for fotoprodukter (E-1289/03 (1)).

Kommissionen oplyser i sit svar på denne forespørgsel bl.a., at anvendelsen af særlige afgifter ved fotoprodukter i Kina i en række tilfælde har ført til højere afgifter end de konsoliderede ad valorem-afgifter. Som følge af denne konstatering har Kommissionen forelagt dette problem både bilateralt for de kinesiske myndigheder og som et led i WTO-mekanismen til evaluering af overgangsproceduren. De kinesiske myndigheder har i forbindelse hermed erklæret, at de vil tage Kommissionens anmodning op til grundig behandling.

1. Har Kommissionen allerede modtaget resultater heraf fra de kinesiske myndigheder?

2. I benægtende fald hvilke yderligere skridt har Kommissionen i løbet af det seneste halvår taget i denne forbindelse for at få forelagt de pågældende resultater?

3. Hvilke foranstaltninger agter Kommissionen at træffe for at opnå, at Kina hurtigst muligt anvender de korrekte importafgifter?

Svar afgivet på Kommissionens vegne af Pascal Lamy

(16. december 2003)

I 2002 henvendte EU's industri sig til Kommissionen om dette spørgsmål, hvilket foranledigede den til at tage de skridt, som det ærede parlamentsmedlem henviser til i sin forespørgsel. EU's industri har imidlertid ikke henvendt sig til Kommissionen igen i forbindelse med Kinas indførelse af nye toldafsatser i 2003.

Der var heller ingen af de hørte medlemsstater, der tog spørgsmålet op i forbindelse med fastlæggelsen af EU's handelsprioriteter over for Kina, som navnlig vedrørte Kinas indfrielse af sine forpligtelser over for WTO.

På denne baggrund og i betragtning af de mange tungtvejende handelsproblemer, EU's virksomheder er stødt på i Kina, har Kommissionen ikke længere fokuseret på dette spørgsmål.

Kommissionen vil være det ærede medlem taknemmelig for enhver ny oplysning, der gør det muligt at tage spørgsmålet op igen med de kinesiske myndigheder.

Det skal bemærkes, at Kommissionen er klar over, at dette spørgsmål derimod lader til at være af væsentlig betydning for Japan, hvis industri tilsyneladende i højere grad end EU's industri er berørt af den ordning for specifikke toldsatser, som Kina har indført.

(1) Se side 27.
I overensstemmelse med EU's direktiver er ZSR blevet opsplittet på en offentlig infrastrukturvirksomhed (ZSR) og et driftsselskab (ZS). Opsplitningen fandt sted i henhold til en regeringsresolution af 18. oktober 2000, som er godkendt af parlamentet og trådte i kraft den 1. januar 2002. ZS, som tager sig af passagerbefordringen, er et 100 % statsejet aktieselskab. ZS modtager driftsstøtte, som er opført på det årlige statsbudget, og den slovakiske regering ville være nødt til at udvide dette subsidiesystem til at omfatte et privat driftsselskab, hvis et sådant skulle blive oprettet.

Kommissionen har ikke noget kendskab til de omstændigheder, hvorunder de slovakiske myndigheder har til hensigt at overlade driften af jernbanernes passagerbefordring til et andet jernbaneforetagende. Det kan dog generelt siges, at virksomheder næppe vil overtage tjenester, hvis de vurderer, at driften ikke er farbar.